پاکستان: مخالفه ګوندونه په ټولټاکنو کې د " درغليو" پرضد احتجاجي مظاهرې کوي
پاکستان کې د زياتره مخالفه سياسي ګوندونو اتحاد (متحده اپوزیشن) تور لګوي چې په ۲۵م جولايۍ په ملک کې ترسره شوؤ ټولټاکنو کې درغلي شوې ده، او دوی د دغه درغلۍ پرضد نن د شورو، چهارشنبې پرضد په ګرد هېواد کې احتجاج کوي.
کراچۍ — په ياد اتحاد کې چې پاکستان مسلم ليګ ن، پاکستان پيپلزپارټي، عوامي نيشنل ګوند، نيشنل پارټي، پښتونخوا ملي عوامي پارټي او متحده مجلس عمل شامل دي، دوی پرون اعلان کړی ؤ چې نن په اسلام اباد کې د الېکشن کمېشن د مرکزي دفتر او په صوبو کې د دغه ادارې د دفترو مخې ته احتجاجي مظاهرې کوي. په اسلام اباد کې د يادو ډلو مشران راټول شوي او احتجاجي مظاهره يې کړې چې پکې دوی نعرې وهلې ( جعلي الېکشن نامنظور)، (د اسټبلشمنت په سياست کې لاس وهنه او په الېکشن کمېشن کې لاس وهنه، نامنظور). په دغه احتجاجي مظاهره کې د پښتونخوا ملي عوامي پارټۍ مشر محمود خان اچکزی، د عوامي نيشنل ګوند افراسياب خټک، د مسلم ليګ ن راجه ظفر الحق او پاکستان پيپلزپارټۍ د پخواني وزيراعظم يوسف رضا ګېلاني ترڅنګ نور ګڼ مشرانو او په لویه شمېره کې سياسي غړي موجود وو. په دغه مهال د مسلم ليګ ن پروېز رشيد رسنیو سره په خبرو کې وويل، "د دغه احتجاج د لارې سياسي ګوندونه خپل فرض پوره کوي چې د پاکستان د اولس په ووټ کې چې کومه درغلي شوې ده د هغې پرضد احتجاج کوي او د دغه احتجاج د لارې به داسې فضا جوړه شي چې اخر په پاکستان کې به د پاکو او منصفانه انتخاباتو بنياد کېښودی شي". مخالفه ګوندونه تور لګوي چې په ټولټاکنو کې د ټاکنو کمېشن، عدليې او پوځ لاس وهنه او درغلي کړې ده، خو د ټاکنو کمېشن دغه تورونه ردوي. د جمعيت علما اسلام ف او متحده مجلس عمل مشر مولانا فضل الرحمان پرون په ټويټر يو پېغام کې د دغه احتجاجي مظاهرو دپاره په ټولو سياسي ډلو غږ کړی ؤ. هغه ويلي ؤ د پاکستان د جمهوري قوتونو په دې عمل خوشحاله دی چې د اولس په جمهوري حق کومه ډاکه اچول شوې د هغې پرضد احتجاج کوي او دوی به چاته د ډاکې اچولو اجازه ور نه کړي. د اسلام اباد نه علاوه مخالفه ډلو د خېبرپښتونخوا او بلوچستان صوبې په بېلابيلو برخو کې احتجاجي مظاهرې کړي او سړکونه يې بند کړي دي. په کراچۍ او د سندهـ صوبې په نورو برخو کې هم د احتجاجي مظاهرو اعلانونه شوي دي.